PMIndiaData/PMIndiaSum huggingface dataset:
ब्रिटनचे पंतप्रधान म्हणून पदभार स्वीकारल्यानिमित्त ऋषी सुनक यांच्‍याशी पंतप्रधानांनी साधला संवाद

नवी दिल्‍ली, 27 ऑक्‍टोबर 2022 पंतप्रधान नरेंद्र मोदी यांनी ऋषी सुनक यांच्‍याशी संवाद साधला आणि ब्रिटनचे पंतप्रधान म्हणून पदभार स्वीकारल्याबद्दल त्यांचे अभिनंदन केले. एका व्टिटर संदेशामध्‍ये पंतप्रधान म्हणाले ; “आज @RishiSunak यांच्याशी बोलून आनंद झाला.ब्रिटनचे पंतप्रधान म्हणून पदभार स्वीकारल्याबद्दल त्यांचे अभिनंदन केले. आम्ही आपली सर्वसमावेशक धोरणात्मक भागीदारी अधिक मजबूत करण्‍यासाठी एकत्र काम करू. सर्वंकष आणि संतुलित मुक्त व्यापार करार लवकर अंमलात येणे महत्वाचे आहे, यावर आमची सहमती झाली.”
पंतप्रधान नरेंद्र मोदींचे मॅक्सिकोच्या राष्ट्रपतींसोबत प्रसारमाध्यमांना निवेदन

महामहिम राष्ट्रपती एनरिक्यू पेना निएटो प्रिय मित्रांनो, मुचास ग्रॅसिअस, सेनॉर प्रेसिडेंट! तुमच्या भावपूर्ण स्वागतासाठी राष्ट्रपती तुमचे धन्यवाद. तुमच्या आदरातिथ्य आणि प्रेमामुळे मी भारावून गेलो आहे. ‘पंतप्रधान’ म्हणून तुमच्या या महान राष्ट्राचा माझा पहिलाच दौरा असला तरीही 90च्या सुमाराला मी जेव्हा एक सामान्य भारतीय नागरिक म्हणून या देशात आलो होतो तेव्हा तुमच्या संस्कृतीची श्रीमंती मी अनुभवली होती. मागील दोन वर्षात आपण हे तिसऱ्यांदा भेटत आहोत. तुमच्यासोबत झालेला संवाद हा नेहमीच उत्तेजन देणारा आहे. राष्ट्रपती तुमची मैत्री माझ्यासाठी खरच मौल्यवान आहे. मित्रांनो, मॅक्सिको हा पहिला लॅटिन अमेरिकन देश आहे, ज्याने भारताला ओळख दिली. तेव्हापासूनच, आपल्या द्विपक्षीय संबंधांमधे निरंतर प्रगती दिसत आहे. वर्ष 2007 मध्ये आपली अधिकाधीक भागीदारी स्थापन झाली आहे. राष्ट्रपती आणि माझ्यामध्ये आज झालेल्या चर्चेत आम्ही दोघांनी द्विपक्षीय संबंधांच्या सर्व मुद्यांवर आणि परस्पर हिताच्या जागतिक मुद्यांवर चर्चा केली. आमचे संबंध धोरणात्मक भागीदारीमध्ये अद्ययावत करण्याकरिता आवश्यक असलेल्या ठोस परिणांमासाठी एका प्रगती आराखड्यावर काम करुन त्याचा विकास करण्यावर आमचे एकमत झाले आहे. मित्रांनो, व्यापार व गुंतवणुकीचे बंध हे आमच्या संबंधांतील एक महत्त्वपूर्ण सुकाणू आहे. भारताच्या ऊर्जा सुरक्षेसाठी मॅक्सिको हा एक महत्वपूर्ण भागीदार आहे. आम्ही आता खरीददार-विक्रीदार संबंधांच्या पुढे जाऊन एका दिर्घ कालीन भागीदारीसाठी इच्छुक आहोत. माहिती तंत्रज्ञान, ऊर्जा, औषधनिर्माण व ऑटोमोटिव्ह उद्योग हे आमच्या व्यावसायिक संबंधांच्या विकासातील महत्वपूर्ण क्षेत्र आहेत. याच अनुषंगाने अंतराळ आणि विज्ञान व तंत्रज्ञान क्षेत्रातील आपले सहकार्य अधिक दृढ करण्यावर माझे आणि राष्ट्रपतींचे एकमत झाले आहे. कृषी संशोधन, जैव-तंत्रज्ञान, कचरा व्यवस्थापन, आपातकालीन इशारा व व्यवस्थापन व सौर ऊर्जा या क्षेत्रातील मुख्य प्रकल्पांना देखील आम्ही प्राधान्य दिले आहे. आंतरराष्ट्रीय सौर युतीला पाठिंबा दिल्याबद्दल मी व्यक्तिश: राष्ट्रपती पेना निएटो यांचे आभार मानतो. यामुळे सौर ऊर्जेसाठी विशेषत: विकसनशील देश आणि छोट्या विकसनशील बेटांसाठी जागतिक मंच उपलब्ध होईल. मित्रांनो, मी आणि राष्ट्रपती, या शतकातील संधी व आव्हाने ओळखली आहेत. एन एस जी च्या भारताच्या सदस्यत्वाला मॅक्सिकोच्या भरीव व सकारात्मक पाठिंब्यासाठी मी राष्ट्रपती पेना निएटो यांचे आभार मानतो. महामहिम, तुमच्यामध्ये मी या देशाच्या भविष्याचा सुधारक आणि विश्वासकर्ता पाहत आहे. मी देखील परिवर्तित भारताच्या आर्थिक व शासकीय आराखड्यावर लक्ष केंद्रित केले आहे. हे एक असे क्षेत्र आहे. जिथे आपल्या परस्पर अनुभवांच्या अदान-प्रदानाचा फायदा दोन्ही देशातील नागरिकांना होऊ शकतो. मित्रांनो, प्रसिद्ध लेखक ऑक्टाव्हिओ पाझ याने आपल्या ‘इन लाइट ऑफ इंडिया’ या पुस्तकात लिहिले आहे की, ‘भारतीय होणे म्हणजे काय हे मी समजू शकतो. कारण मी मॅक्सिकन आहे’ आणि खरच हे दुसऱ्या अर्थाने देखील सत्य आहे! उभय देशांमधील परस्पर संबंध भविष्यात अधिक बळकट करण्याच्या अनुषंगाने आम्ही आज यशस्वी झालो आहोत अशी मला आशा आहे. हा खरच खूप सुंदर दौरा झाला. महामहिम, मी पुन्हा एकदा माझ्या स्वागताबद्दल आणि तुमची मैत्री व भारत-मेक्सिको मैत्रीमधील तुमच्या विश्वासासाठी तुमचे आभार मानतो. लवकरात लवकर भारतात तुमचे स्वागत करण्यासाठी मी उत्सुक आहे. धन्यवाद, तुमचे खूप खूप धन्यवाद.
‘एनएचएआय’ला पायाभूत गुंतवणूक न्यास बनवणे आणि राष्ट्रीय महामार्ग प्रकल्पाच्या वित्तीय पूर्तीसाठी कार्य करण्याचे अधिकार केले प्रदान

पंतप्रधान नरेंद्र मोदी यांच्या अध्यक्षतेखाली आज झालेल्या केंद्रीय मंत्रिमंडळाच्या बैठकीमध्ये ‘एनएचएआय’ म्हणजे राष्ट्रीय महामार्ग प्राधिकरणाला महामार्ग योजनांसाठी पायाभूत गुंतवणूक न्यास बनवणे आणि राष्ट्रीय महामार्ग प्रकल्पासाठी वित्तीय पूर्तीसाठी कार्य करण्याचे अधिकार प्रदान केले. ‘एनएचएआय’ला असे अधिकार प्रदान करण्याचा प्रस्ताव रस्ते वाहतूक मंत्रालयाने मांडला होता. आता सेबीच्या मार्गदर्शक तत्वांच्या अधीन राहून ‘‘एनएचएआय’ आपल्या वित्तीय पूर्ततेसाठी निधीची उभारणी करू शकणार आहे. त्याचबरोबर ‘एनएचएआय’ कमीत कमी एक वर्षाचा टोल संग्रहित करताना परिवहन आणि महामार्ग मंत्रालयाने पूर्ण केलेल्या राजमार्गांचे मुद्रीकरणही करू शकणार आहे. ‘एनएचएआय’च्या राजमार्गावर टोलनाके कुठे लावायचे याचा अधिकारही प्राधिकरणाकडे सुरक्षित ठेवण्यात येणार आहे. प्रभाव – ‘आयएनवीआयटी’ मुळे गुंतवणुकीत लवचिकता येणार आहे तसेच विविध कामाच्या, गुंतवणुकीच्या संधी उपलब्ध होणार आहेत. पृष्ठभूमी – महामार्ग म्हणजे अर्थव्यवस्थेच्या वृद्धीचे मोठे माध्यम आहे. दुर्गम क्षेत्रांना जोडण्याचे काम रस्त्यांमुळे होवू शकते. भारतामध्ये परिवहन यंत्रणा मजबूत होणे गरजेचे आहे, यामुळे विकास होवू शकणार आहे. केंद्र सरकारने ऑक्टोबर 2017 मध्ये भारतमाला महामार्ग योजना सुरू केली आहे. यामध्ये 5,35,000 कोटी रूपये गुंतवण्यात आले आहेत. या योजनेतून 24,800 किलोमीटर लांबीचे रस्ते तयार करण्यात येत आहेत. कार्य – ‘एनएचएआय’च्या माध्यमातून या रस्ते प्रकल्पांसाठी अभिनव वित्तीय उपाय करणे गरजेचे आहे. हे लक्षात घेवून 2018-19 च्या अर्थसंकल्पामध्ये ‘एनएचएआय’मार्फतच ‘आयएनव्हीआयटीएस’ च्या माध्यमातून वित्तीय पुरवठा करण्याची योजना तयार करण्याची संकल्पना मांडण्यात आली होती.
पंतप्रधानांनी डॉ.एपीजे अब्दुल कलाम यांच्या जयंतीनिमित्त त्यांना श्रद्धांजली वाहिली

पंतप्रधान नरेंद्र मोदी यांनी माजी राष्ट्रपती डॉ.एपीजे अब्दुल कलाम यांना जयंतीनिमित्त श्रद्धांजली वाहिली आहे. एका ट्विटमध्ये पंतप्रधान म्हणाले; "मिसाइल मॅन म्हणून विख्यात देशाचे माजी राष्ट्रपती डॉ. एपीजे अब्दुल कलाम यांच्या जयंतीनिमित्त त्यांना सादर प्रणाम. त्यांनी आपले आयुष्य भारताला सशक्त, समृद्ध आणि सामर्थ्यवान बनवण्यासाठी समर्पित केले. ते देशवासियांसाठी सदैव प्रेरणास्रोत राहतील."
अम्फान चक्रीवादळाच्या पार्श्वभूमीवर परिस्थितीचा आढावा घेण्यासाठी पंतप्रधान उद्या पश्चिम बंगाल आणि ओदिशाला भेट देणार

अम्फान चक्रीवादळाच्या पार्श्वभूमीवर परिस्थितीचा आढावा घेण्यासाठी पंतप्रधान नरेंद्र मोदी उद्या पश्चिम बंगाल आणि ओदिशाला भेट देणार आहेत. अम्फान चक्रीवादळाच्या पार्श्वभूमीवर परिस्थितीचा आढावा घेण्यासाठी पंतप्रधान उद्या पश्चिम बंगाल आणि ओदिशाला भेट देणार असल्याचे पंतप्रधान कार्यालयाच्या ट्वीटमधे म्हटले आहे. पंतप्रधान संबंधित भागाची हवाई पाहणी करणार असून आढावा बैठकाही घेणार आहेत यामध्ये मदत आणि पुनर्वसनावर चर्चा होईल.
केनटुस्कीचे राज्यपाल मॅट बेव्हीन यांनी घेतली पंतप्रधानांची भेट

केनटुस्कीचे राज्यपाल मॅट बेव्हीन यांनी आज पंतप्रधानांची गांधीनगर येथे भेट घेतली. पंतप्रधानांनी अमेरिका आणि भारत यांच्यातील वाढत्या व्यापार आणि गुंतवणूक क्षेत्रातील एककेंद्राभिमुखतेवर तसेच भारत- अमेरिकी दरम्यान धोरणात्मक भागीदारी बळकट करण्यावर जोर दिला. त्यांनी अमेरिकन कंपन्यांकडून भारतात निर्मिती क्षेत्रात केलेल्या गुंतवणुकीचे स्वागत केले आणि अमेरिकन कंपन्यांना भारताच्या ‘मेक इन इंडिया’ मध्ये अन्वेषण संधी प्राप्त करून देण्यासंदर्भात सांगितले. राज्यपालांनी केनटुस्की आणि भारत दरम्यान, व्यापार आणि गुंतवणुकीत वाढ झाल्यासंदर्भात पंतप्रधानांना अवगत केले. त्यांनी भारतीय व्यवसायिकांच्या अमेरिका आणि केनटुस्कीसाठी दिलेल्या योगदानाचे स्वागत केले.
पंतप्रधान नरेंद्र मोदी आणि ऑस्ट्रेलियाचे पंतप्रधान महामहीम स्कॉट मॉरिसन यांच्यात दूरध्वनीवरून संभाषण

पंतप्रधान नरेंद्र मोदी यांनी आज ऑस्ट्रेलियाचे पंतप्रधान महामहीम स्कॉट मॉरिसन यांच्याशी दूरध्वनीवरून संवाद साधला. ऑस्ट्रेलियातील जंगलात गेले बरेच दिवस पेटलेल्या वणव्यामुळे तेथील जीवित आणि मालमत्तेचे नुकसान झाल्याबद्दल पंतप्रधान मोदी यांनी सर्व भारतीयांच्या वतीने तसेच स्वतःच्या वतीने शोकभावना व्यक्त केल्या. या अभूतपूर्व नैसर्गिक संकटाचा धैर्याने सामना करणाऱ्या ऑस्ट्रेलियन जनतेच्या पाठीशी भारत खंबीरपणे उभा असल्याचे ते म्हणाले. गेल्या काही वर्षात द्विपक्षीय संबंधातील प्रगतीबद्दल समाधान व्यक्त करताना पंतप्रधान मोदी यांनी ऑस्ट्रेलियाबरोबर धोरणात्मक भागीदारी अधिक मजबूत करण्यासाठी भारत कटिबद्ध असल्याचा पुनरुच्चार केला. यासाठी परस्परांच्या सोयीनुसार ऑस्ट्रेलियाच्या पंतप्रधानांचे भारत दौऱ्यात स्वागत करायला उत्सुक असल्याचे त्यांनी नमूद केले. 2020 वर्षाच्या उर्वरित कालावधीसाठी त्यांनी ऑस्ट्रेलियाचे पंतप्रधान मॉरिसन आणि तेथील जनतेला शुभेच्छा दिल्या.
पंजाबचे मुख्यमंत्री म्हणून शपथ घेतल्याबद्दल पंतप्रधानांनी केले भगवंत मान यांचे अभिनंदन

नवी दिल्ली, 16 मार्च 2022 पंजाबचे मुख्यमंत्री म्हणून शपथ घेतल्याबद्दल पंतप्रधान नरेंद्र मोदी यांनी भगवंत मान यांचे अभिनंदन केले आहे. ट्वीट संदेशात पंतप्रधान म्हणाले; "भगवंत मान (@BhagwantMann) जी यांचे पंजाबच्या मुख्यमंत्रीपदाची शपथ घेतल्याबद्दल अभिनंदन. पंजाबच्या विकासासाठी आणि राज्यातील लोकांच्या कल्याणासाठी एकत्र काम करू."
पंतप्रधान 30 जानेवारीला गुजरातमधल्या सुरत आणि दांडीचा दौरा करणार

पंतप्रधान नरेंद्र मोदी उद्या गुजरातमधल्या सुरत आणि दांडी या गावांचा दौरा करणार आहेत. सुरत विमानतळावर टर्मिनल इमारतीच्या विस्तारीकरणाच्या प्रकल्पाचे भूमीपूजन पंतप्रधानांच्या हस्ते होईल. विमानतळ परिसरात 25,500 चौ. मी. जागेवर 354 कोटी रुपये खर्च करून ही इमारत बांधली जाणार आहे. पर्यावरण स्नेही बांधकाम असलेल्या या इमारतीत सौर ऊर्जा आणि एलईडी लाईटचा वापर केला जाईल. ही इमारत पूर्ण झाल्यावर सुरत विमानतळाची प्रवाशी क्षमता दररोज 1800 प्रवाशांपर्यंत वाढू शकेल. गुजरात राज्यात अहमदाबाद आणि वडोदरानंतर सुरत हे तिसऱ्या क्रमांकाचे महत्त्वाचे विमानतळ आहे. विकासासाठी आवश्यक पायाभूत सुविधा उभारण्याला केंद्र सरकारने प्राधान्य दिले आहे. यादृष्टीने विविध क्षेत्रात अनेक प्रकल्प राबवले जात आहेत. गुजरात राज्यात नागरी हवाई प्रवासासाठी पायाभूत सुविधा विस्तारल्यामुळे हवाई वाहतुकीत मोठी वाढ झाली आहे. यात कांडला बंदर ते मुंबई आणि पोरबंदर ते अहमदाबाद आणि मुंबई अशा विमानसेवा उडान योजनेअंतर्गत सुरू करण्यात आले आहेत. त्याशिवाय हिरासार, राजकोट या ठिकाणी ग्रीन फिल्ड विमानतळ, अहमदाबाद आणि वडोदरा एटीसी टॉवर इत्यादी सुविधा उभारण्यात आल्या आहेत. सुरत येथे पंतप्रधान नवभारत युवा परिषदेत सहभागी होत युवकांशी संवाद साधतील. तसेच श्रीमती रसिलाबेन सेवंतीलाल शहा विनस रुग्णालयाचे उद्‌घाटन त्यांच्या हस्ते होईल. या कार्यक्रमानंतर पंतप्रधान नवसारी जिल्ह्यात दांडी येथे जातील. या ठिकाणी महात्मा गांधी यांच्या पुण्यतिथी शताब्दी वर्षानिमित्त उभारण्यात आलेल्या राष्ट्रीय मीठ सत्याग्रह स्मारकाचे लोकार्पण त्यांच्या हस्ते होईल. या स्मारकात महात्मा गांधी यांच्यासह दांडी यात्रेत सहभागी झालेल्या 80 सत्याग्रहींचे पुतळे उभारण्यात आले आहेत. त्याशिवाय या स्मारकात ऐतिहासिक दांडी यात्रेचे वर्णन करणारे 24 भित्तीशिल्प लावण्यात आलेली आहेत. पंतप्रधान या स्मारकाला भेट दिल्यावर जनतेशी संवाद साधतील. भारताच्या स्वातंत्र्य लढ्यात 1930 साली झालेल्या दांडी यात्रेचे विशेष महत्त्व आहे. या यात्रेपासूनच महात्मा गांधी यांनी ब्रिटीश साम्राज्याविरोधात सविनय कायदेभंगाची चळवळ सुरू केली होती. साबरमती आश्रमापासून दांडी येथे 241 मैलांचा प्रवास करून महात्मा गांधी यांनी समुद्रकिनाऱ्यावर मीठ उचलले होते. ब्रिटीश सरकारने मीठावर लावलेल्या कराचा निषेध करणारा हा प्रतिकात्मक मोर्चा स्वातंत्र्य लढ्यात मैलाचा दगड ठरला. पंतप्रधान मोदी यांचा हा या महिन्यातला दुसरा गुजरात दौरा आहे.
आसाम आणि राजस्थानातील पूरग्रस्तांसाठी पंतप्रधानांकडून सानुग्रह अनुदान जाहीर

पंतप्रधान नरेंद्र मोदी यांनी आसाम आणि राजस्थानमधल्या पुरामध्ये मृत्युमुखी पडलेल्यांच्या कुटुंबियांना 2 लाख रुपयांचं सानुग्रह अनुदान जाहीर केलं आहे. आसाम आणि राजस्थानातील पुरात गंभीररित्या जखमी झालेल्यांना प्रत्येकी 50 हजार रुपयांची मदत देण्याची घोषणाही पंतप्रधानांनी केली आहे.
सुरक्षा जवानांना पंतप्रधानांतर्फे शुभेच्छा

पंतप्रधान नरेंद्र मोदी यांनी सीमा सुरक्षा दलाच्या जवानांना शुभेच्छा दिल्या आहेत. पंतप्रधान म्हणाले, “सीमा सुरक्षा दलाच्या सर्व जवानांना स्थापना दिनाच्या शुभेच्छा. आपल्या सीमा सुरक्षित ठेवण्यात सीमा सुरक्षा दलाची महत्वपूर्ण भूमिका आहे आणि सीमा सुरक्षा दलाकडे धाडसाचा वारसा आहे”.
पंतप्रधान नरेंद्र मोदी आणि  टांझानियाचे अध्यक्ष महामहीम डॉ जॉन पॉमबे जोसेफ मगुफुली यांच्यात दूरध्वनीवरून संभाषण

पंतप्रधान नरेंद्र मोदी यांनी आज टांझानियाचे अध्यक्ष महामहीम डॉ जॉन पॉमबे जोसेफ मगुफुली यांच्याशी दूरध्वनीवरून संवाद साधला. पंतप्रधानांनी जुलै 2016 मध्ये दार-ए-सलामला दिलेल्या भेटीची आठवण करून दिली आणि टांझानियाबरोबर पारंपारिक मैत्रीपूर्ण संबंधाना भारत देत असलेल्या महत्वावर त्यांनी भर दिला. टांझानिया सरकार आणि जनतेच्या आकांक्षा तसेच गरजा लक्षात घेऊन टांझानियाच्या विकासाच्या प्रवासात भागीदारी करण्याच्या भारताच्या प्रतिबद्धतेचा त्यांनी पुनरुच्चार केला. कोविड -19 च्या पार्श्वभूमीवर टांझानियामधून भारतीय नागरिकांना बाहेर काढण्यासाठी टांझानियाच्या अधिकाऱ्यांनी केलेल्या सहकार्याबद्दल पंतप्रधानांनी राष्ट्रपती डॉ. मगुफुली यांचे आभार मानले. उभय नेत्यांनी एकूण द्विपक्षीय संबंधांचा आढावा घेतला. भारत आणि टांझानिया दरम्यान वाढती विकास भागीदारी, शैक्षणिक संबंध आणि व्यापार आणि गुंतवणूकीचा ओघ याबाबत त्यांनी समाधान व्यक्त केले आणि याला आणखी वेग देण्याच्या शक्यतेवर चर्चा केली. यावर्षीच्या अखेरीस टांझानियामध्ये होणाऱ्या अध्यक्षीय आणि संसदीय निवडणुकांसाठी पंतप्रधानांनी महामहिम अध्यक्ष मगुफुली आणि टांझानियाच्या जनतेला शुभेच्छा दिल्या.
पंतप्रधान नरेंद्र मोदी यांचे मोझांबिक दौऱ्‍यादरम्यान मेजवानी समारंभात केलेले  भाषण(जुलै 7, 2016)

महामहीम, अध्यक्ष फिलिपे न्युसी स्त्री-पुरुषहो, महामहीम, तुमच्या सौहार्दपूर्ण शब्दांनी मी हेलावून गेलो आहे. मोझांबिक-भारत संबंधांच्या ताकदीबद्दल तुम्ही व्यक्त केलेल्या विचारांबद्दलही मी तुमचे आभार मानतो. मी तुमच्याबरोबरच सरकारचे आणि मोझांबिकच्या जनतेचे त्यांनी अतिशय आपुलकीने केलेले स्वागत आणि त्यांच्या उदार पाहुणचाराबद्दल आभार मानतो. महामहीम, आपल्या या दोन देशांमधील संबंध नवे नाहीत. भारतीय वंशाचे हजारो लोक मोझांबिकला त्यांच्या घराप्रमाणे मानतात. मला असे सांगण्यात आले की भारताच्या काही भागात राहणा-या सिद्दी समुदायाच्या लोकांचे पूर्वज मोझांबिकमध्ये होते. हे समुदाय म्हणजे आपल्या या दोन देशांमधील लोकांचे एकमेकांशी असलेल्या पूर्वापार संबंधांचे, त्यांच्या कल्पनांचे व परंपरांचे आणि संस्कृती व व्यापार यांचे दाखले आहेत. महामहीम, आपल्या दोन्ही देशांनी वसाहतवादी राजवटीचे दुष्परिणाम भोगले आहेत. त्यातही मोझांबिकचा विचार करायचा झाला तर त्यांना खूपच जास्त काळ संघर्ष करावा लागला. वसाहतवादी राजवटीच्या गुलामगिरीतून मोझांबिकला स्वातंत्र्य मिळवून देण्याचा आग्रह धरणा-या आघाडीच्या देशांमध्ये स्वतंत्र भारताचा समावेश होता. 1975 मध्ये स्वतंत्र देशांच्या पंगतीत मोझांबिक दाखल झाल्याचा आम्हाला अभिमान वाटला. आणि आता अलीकडील दशकात अतिशय झपाट्याने विकास करणा-या अर्थव्यवस्थांपैकी एक अशी ओळख निर्माण करणा-या मोझांबिकची मी प्रशंसा करतो. महामहीम. दोन विकसनशील देश म्हणून आपल्याला सारख्याच समस्यांना तोंड दयावे लागते. त्यामुळेच आपला विकास आणि आर्थिक भागीदारी आपल्या संबंधांचा एक महत्त्वाचा भाग बनला आहे. अलीकडच्या काही वर्षात आपल्या देशांमधील व्यापार आणि गुंतवणूक यात लक्षणीय वाढ झाली आहे. तुमच्या प्राधान्यक्रमानुसार आपला अनुभव, तंत्रज्ञान, क्षमता आणि सवलतीच्या दरात कर्ज उपलब्ध करून देण्याची भारताची तयारी आहे आणि भारत त्यासाठी वचनबद्ध आहे. गेल्या वर्षी मोझांबिकच्या स्वातंत्र्याला आणि आपल्यामध्ये राजनैतिक संबंध प्रस्थापित होण्याच्या प्रक्रियेला 40 वर्षे पूर्ण झाली. त्यामुळे दोन्ही देशांदरम्यान यापूर्वी कधीही न अनुभवलेली परस्पर देवाणघेवाणीची वाढीव पातळी पाहायला मिळाली. त्याचा परमोच्च बिंदू म्हणजे ऑगस्ट 2015 मध्ये तुमच्या सरकारची भारत भेट. भारत- आफ्रिका तिसऱ्‍या शिखर परिषदेच्या निमित्ताने तुमच्या पंतप्रधानांनी भारताला भेट देऊन आमचा सन्मान केला. महामहीम, मोझांबिकला 34 वर्षांनंतर भेट देणारा मी पहिला भारतीय पंतप्रधान आहे याची मला पुरेपूर कल्पना आहे. इतका मोठा काळ मध्ये जायला नको होता आणि भविष्यात असे होणार नाही, असा मला विश्वास आहे. या शब्दांच्या साथीने, महामहीम, स्त्री-पुरुषहो या मेजवानीची सुरुवात करण्यामध्ये सहभागी व्हा. महामहीम, अध्यक्ष फिलिपे जसिंतो न्युसी यांचे आरोग्य, आनंद आणि भरभराटीसाठी मोझांबिकच्या जनतेमध्ये शांततेचे, प्रगतीचे व समृद्धीचे वातावरण अखंड निर्माण व्हावे यासाठी भारत व मोझांबिक यांच्यातील मैत्री व सहकार्याचे वातावरण वृद्धिंगत व्हावे यासाठी (Release ID :146891)
जागतिक क्रिकेट विश्वचषक स्पर्धेत भाग घेणाऱ्या सार्क राष्ट्रांच्या प्रमुखांना पंतप्रधानांकडून शुभेच्छा

आयसीसी जागतिक क्रिकेट विश्वचषक 2015 या स्पर्धेत सहभागी झालेल्या सार्क देशांच्या प्रमुखांना पंतप्रधान नरेंद्र मोदी यांनी शुभेच्छा दिल्या आहेत. सार्कमधील पाच राष्ट्रे या स्पर्धेत खेळत आहेत. राष्ट्रपती @ अश्रफ घनी, पंतप्रधान शेख हसीना, पंतप्रधान नवाझ शरीफ, राष्ट्राध्यक्ष सिरीसेना यांच्याशी पंतप्रधान नरेंद्र मोदी यांनी संवाद साधून शुभेच्छा व्यक्त केल्या. जागतिक विश्वचषक स्पर्धा खिलाडू वृत्तीने खेळल्या जातील आणि क्रीडाप्रेमींसाठी ही स्पर्धा म्हणजे पर्वणी ठरेल याची खात्री असल्याचे पंतप्रधान म्हटले आहे. क्रिकेट आपल्या प्रदेशातल्या लोकांना जोडते,सद्‌भावना वाढवते. सार्क देशातले खेळाडू आपल्या प्रांताचा सन्मान वाढवतील अशी आशा पंतप्रधानांनी व्यक्त केली आहे. आपले संबंध अधिक मजबूत होण्यासाठी, नवे परराष्ट्र सचिव लवकरच सार्क दौऱ्यावर जाणार असल्याचेही पंतप्रधानांनी म्हटले आहे.
राष्ट्रीय पंचायत राज दिनानिमित्त  पंतप्रधानांचा   संदेश

देशभरात, पचायत राज संस्थांद्वारा जनसेवा करणाऱ्या सर्व मेहनती व्यक्तींना, पंतप्रधान नरेंद्र मोदी यांनी सलाम केला आहे. पंचायत राज संसथांमार्फत जनसेवा करणाऱ्या महनती व्यक्तीना, राष्ट्रीय पंचायत राज दिनानिमित्त सलाम, असे पंतप्रधानांनी आपल्या संदेशात म्हटले आहे. देशाच्या ग्रामीण जनतेच्या आशा-आकांक्षाची पूर्तता करण्यासाठी, पंचायत संस्था हा प्रभावी मार्ग आहे. देशाच्या परिवर्तन प्रक्रियेत या संस्था महत्वाची भूमिका बजावत आहेत. सर्वांगिण प्रगती आणि समाजातल्या तळापर्यतच्या लोकांच्‍या सहभागातून आपले सरकार “ग्राम उदय से भारत उदय याकडे वाटचाल करत आहे, असे पंतप्रधान आपल्या संदेशात म्हणतात.
पंतप्रधानांच्या नऊखाई जुहारच्या निमित्ताने देशवासियांना शुभेच्छा

पंतप्रधान नरेंद्र मोदी यांनी नऊखाई या मंगल दिवसाच्या शुभेच्छा देशवासीयांना दिल्या आहेत. आपल्या शेतकऱ्यांच्या श्रमाचा गौरव करण्यासाठी व नऊखाई हा विशेष सण साजरा केला जातो. त्यांच्या श्रमामुळे देशाला अन्न मिळते. हा मंगल दिवस प्रत्येकाच्याच्या जीवनात समृद्धी आणि आरोग्यसंपदा घेऊन येवो”, असे पंतप्रधानांनी आपल्या ट्विटमध्ये म्हटले आहे.
विजय दिवसानिमित्त पंतप्रधानांनी भारतीय सशस्त्र सैन्यदलाच्या सामर्थ्य आणि अदम्‍य धैर्याला सलाम केला

पंतप्रधान नरेंद्र मोदी यांनी विजय दिवसानिमित्त भारतीय सशस्त्र सैन्यदलाच्या सामर्थ्य आणि अदम्य धैर्याला सलाम केला आहे. “आजच्या विजयदिनी आम्ही आमच्या सशस्त्र सैन्यदलाच्या सामर्थ्य आणि अदम्य धैर्याला सलाम करत आहोत त्यांची भारता प्रती सेवा अतुलनीय आहे”, असे पंतप्रधानांनी म्हटले आहे
गृहनिर्माण आणि मानवी वस्ती या क्षेत्रात माहितीचे आदानप्रदान आणि तांत्रिक सहकार्य यासाठी भारत आणि मोरक्को यांच्यात झालेल्या सामंजस्य कराराबाबत मंत्रिमंडळाला अवगत करण्यात आले

गृहनिर्माण आणि मानवी वस्ती या क्षेत्रात माहितीचे आदानप्रदान आणि तांत्रिक सहकार्य यासाठी फेब्रुवारी 2019 मध्ये भारत आणि मोरक्को यांच्यात झालेल्या सामंजस्य कराराबाबत मंत्रिमंडळाला अवगत करण्यात आले. पंतप्रधान नरेंद्र मोदी यांच्या अध्यक्षतेखाली केंद्रीय मंत्रिमंडळाची बैठक झाली. कराराच्या अंमलबजावणीमुळे गृहनिर्माण आणि मानवी वस्ती क्षेत्रात दोन्ही देशांमधले सहकार्य बळकट होईल. दोन्ही देशांमधले वाणिज्य आणि व्यापार संबंध सुधारण्याबरोबरच शाश्वत सर्वसमावेशक शहरी विकासाला चालना देण्यात शहरांना भेडसावणाऱ्या आव्हानांवर उत्तरे शोधण्यासाठी दोन्ही देश सहकार्य करतील. यात प्रामुख्याने परवडणारी घरे पाणीपुरवठा व स्वच्छता, शहर परिवहन व स्मार्ट शहरांचा विकास यांचा समावेश आहे. मात्र हे सहकार्य एवढ्यापुरताच मर्यादित नाही.
पंतप्रधानांचा युवा आयएएस अधिकाऱ्यांना सल्ला : परिस्थिती आणि सभोवतालाप्रति संवेदनशील रहा

पंतप्रधान नरेंद्र मोदी यांनी युवा भारतीय प्रशासकीय अधिकाऱ्यांना जनतेशी प्रभावीपणे जोडून घेण्यासाठी परिस्थिती आणि त्यांच्या सभोवतालाप्रति संवदनशील राहण्याचा सल्ला दिला आहे. सहायक सचिवांच्या उद्‌घाटन सत्रात भारतीय प्रशासकीय अधिकाऱ्यांना संबोधित करताना पंतप्रधान म्हणाले की, आतापर्यंतच्या प्रशिक्षणात ते जे काही शिकले त्याच्या पलीकडे कौशल्ये आणि ज्ञान वाढवण्याची संधी या निमित्ताने त्यांना मिळाली आहे. या पुढील तीन महिन्यांचा वापर त्यांची कौशल्ये अधिक समृद्ध करण्यासाठी तसेच ते काम करत असलेल्या विभागाच्या कामाकाजाला अधिक मौल्यवान करण्यासाठी करावा असे आवाहन त्यांनी केले. प्रशासनातील तंत्रज्ञानाच्या वापराचा त्यांनी खास उल्लेख केला आणि सरकारी कामकाजात तंत्रज्ञानाच्या अद्ययावतीकरणासाठी काम करा असे त्यांनी युवा अधिकाऱ्यांना सांगितले. केंद्र सरकारचे सहायक सचिव म्हणून पुढील तीन महिने काम करताना वरिष्ठ अधिकाऱ्यांच्या पदामुळे दबून जाऊ नका, त्यांच्याशी मोकळेपणाने आणि भीती न बाळगता संवाद साधा असे आवाहन पंतप्रधानांनी अधिकाऱ्यांना केले. ते म्हणाले की, 2013 च्या तुकडीच्या अधिकाऱ्यांना प्रथमच अशा प्रकारचे प्रशिक्षण दिले जात आहे आणि प्रशासकीय अधिकाऱ्यांना त्यांच्या कारकीर्दीच्या सुरुवातीलाच केंद्र सरकारमध्ये काम करण्याचा अनुभव मिळावा, जी संधी त्यांच्या वरिष्ठ अधिकाऱ्यांना मिळाली नाही ती संधी देण्याचा उद्देश या मागे आहे. केंद्रीय कार्मिक, सार्वजनिक तक्रारी आणि निवृत्तीवेतन राज्यमंत्री डॉ. जितेंद्र सिंग आणि वरिष्ठ सरकारी अधिकारी यावेळी उपस्थित होते.
मूलभूत आणि संशोधनात्मक वैज्ञानिक संशोधनासंदर्भात भारत रशिया यांच्यात सहकार्यविषयक करार

मूलभूत आणि संशोधनात्मक विज्ञान क्षेत्रात संशोधन करणाऱ्या भारतीय आणि रशियन संशोधकाच्या संशोधन प्रकल्पाच्या संयुक्त अंमलबजावणीसाठी स्पर्धात्मक संशोधन अनुदान पुरविणारा करार भारत आणि रशिया यांच्यात मे 2015 मध्ये झाला. त्या करारावर स्वाक्षऱ्या केल्‍याबद्दल पंतप्रधान नरेंद्र मोदी यांच्या अध्यक्षतेखाली आज झालेल्या केंद्रीय मंत्रिमंडळाच्या बैठकीत प्रशंसा करण्यात आली. सहा वर्षांसाठी हा करार करण्यात आला असून विज्ञान, तंत्रज्ञान खाते डीएसटी आणि रशियन सायन्स फेडरेशन आर एस एफ यांच्या परस्पर संमतीने या कराराचा कालावधी वाढविता येऊ शकतो. गणित, संगणक आणि सिस्‍टीम सायन्स, अंतराळ विज्ञान, रसायन शास्त्र, औषध क्षेत्रातले मूलभूत संशोधन, कृषी विज्ञान, अभियांत्रिकी विज्ञान या क्षेत्रात स्पर्धा होणार आहेत. निधीसाठीचे प्रकल्प निश्चित करण्याचा निर्णय डीएसटी आणि आर एस एफ संयुक्तपणे घेतील. या सहकार्यामुळे संयुक्त वैज्ञानिक प्रकाशन, मनुष्यबळ प्रशिक्षणाला चालना मिळणार आहे.
डॉ. जरीफ यांनी पंतप्रधान मोदी यांची घेतली भेट

इराणचे परराष्ट्र व्यवहार मंत्री डॉ. जव्वाद जरीफ यांनी आज पंतप्रधान नरेंद्र मोदी यांची भेट घेतली. रायसीना संवादात भाग घेण्यासाठी डॉ. जरीफ भारत दौऱ्यावर आले आहेत. डॉ. जरीफ यांचे भारतात स्वागत करतानाच, न्यूयॉर्क येथे सप्टेंबर 2019 मध्ये संयुक्त राष्ट्रांच्या महासभेत इराणचे राष्ट्रपती रुहानी यांच्यासोबत झालेल्या मैत्रीपूर्ण चर्चेच्या आठवणींना उजाळा दिला. इराणबरोबर अधिक दृढ आणि मैत्रीपूर्ण संबंध विकसित करण्याच्या प्रतिबद्धतेचा त्यांनी पुनरुच्चार केला. चाबहार प्रकल्पातील प्रगतीसाठी पंतप्रधानांनी इराणी नेतृत्वाचे आभार मानले. परराष्ट्र व्यवहार मंत्र्यांनी परिसरात अलिकडेच झालेल्या घटनांबद्दल आपले विचार मांडले. या क्षेत्रात शांती, सुरक्षा आणि स्थैर्य राहिले पाहिजे ही भारताची इच्छा पंतप्रधानांनी व्यक्त केली.
हुगली डॉक ॲन्ड पोर्ट इंजिनिअर लिमिटेडची पुनर्रचना आणि या कर्मचाऱ्यांच्या सुधारित स्वेच्छा निवृत्ती योजनेला केंद्रीय मंत्रिमंडळाची मंजूरी

हुगली डॉक ॲन्ड पोर्ट इंजिनिअर्स लिमिटेड (एचडीपीईएल) च्या कर्मचाऱ्यांसाठी सुधारित स्वेच्छानिवृत्ती योजनेला तसेच जॉईंट व्हेंचरद्वारे कंपनीची पुनर्रचना करायला, पंतप्रधान नरेंद्र मोदी यांच्या अध्यक्षतेखाली केंद्रीय मंत्रिमंडळाच्या आज झालेल्या बैठकीत मंजूरी देण्यात आली. आयडीए 2007 च्या वेतनश्रेणीवर आधारित या सुधारित स्वेच्छा निवृत्ती योजनेचे पॅकेज राहील. ही सुधारित स्वेच्छा निवृत्ती योजना तीन महिन्यांसाठी खुली राहील आणि एक महिन्याच्या मुदतवाढीची तरतूद यात असेल. सुधारित स्वेच्छा निवृत्ती योजनेच्या अंमलबजावणीनंतर खाजगी क्षेत्राशी जाँईट व्हेंचरचा प्रयत्न करण्यात येईल तो अयशस्वी ठरल्यास कंपनीची निर्गुंतवणूक करण्यात येईल. सुधारित स्वेच्छा निवृत्ती योजनेमुळे एचडीपीईएल च्या मनुष्यबळात मोठया प्रमाणात कपात होईल आणि आकारमानही त्यामुळे कमी होईल. त्यानंतर एचडीपीईएल पुनर्रचनेसाठी योग्य होईल. सध्याचे स्वेच्छा निवृत्तीचे पॅकेज जुन्या सुधारित पूर्व श्रेणीवर आधारित आहे, सुधारित स्वेच्छा निवृत्ती योजनेच्या अंमलबजावणीमुळे एचडीपीईएलचे जे कर्मचारी या योजनेचा पर्याय स्वीकारतील त्यांना चांगले निवृत्तीवेतन लाभ मिळू शकतील. या निर्णयामुळे कर्मचाऱ्यांच्या कल्याण साधण्याबरोबरच सरकारी तिजोरीचे वारंवार होणारे नुकसानही टाळता येणार आहे.
1965  च्या युध्दाला 50 वर्ष  झाल्यानिमित्त  मातृभूमीसाठी  लढणाऱ्या शूर सैनिकांना पंतप्रधानांचा सलाम

1965 च्या युध्दाला 50 वर्ष झाल्याच्या पार्श्वभूमीवर पंतप्रधान नरेन्‍द्र मोदी यांनी शूर सैनिकांना सलाम केला आहे. आपल्या सैन्याचे शौर्य नेहमीच स्फूर्तीदायी आहे. प्रत्येक अडथळयांवर मात करत ते भारताच्या एकता आणि अखंडतेचे रक्षण करतात. लाल बहादुर शास्त्री यांच्या बहुआयामी नेतृत्वाचे स्मरण करता 1965 च्या युध्दात खंबीर नेतृत्व करत ते राष्ट्राचा शक्तीस्रोत बनले होते असे पंतप्रधानांनी म्हटले आहे.